Polisieman skiet glo tienerseunDie tienerseun se beserings. (Foto: Verskaf) ŉ Polisiebeampte verskyn Dinsdag in die Pretoria-Noord-landdroshof op aanklag van poging tot moord nadat hy Vrydag op ŉ tienerseun buite ŉ kafee geskiet het. Lorraine Botha het aan Maroela Media gesê haar 17-jarige seun was omstreeks 18:15 van ŉ vriend se huis af op pad huis toe, toe hy ŉ groep vriende buite die kafee op die hoek van Burgerstraat en Britsweg in Pretoria-Noord raakgeloop het. “Hy het by die vriende gaan sit en omtrent so ŉ halfuur gesels toe ŉ man in ŉ wit Polo verbyry. Toe skree die man iets vir die kinders, maar in ŉ ander taal. My seun het nie verstaan wat hy geskree het nie,” vertel Botha. Sy verduidelik dat die man toe by polisiewoonstelle oorkant die straat ingery het waarna hy vyf minute later weer sy verskyning gemaak en in ŉ woordewisseling met die tieners betrokke geraak het. “My seun het eenkant gesit. Een van die kinders het toe aan [die polisiebeampte] se motor geslaan. [My seun] het opgestaan om sy vriend van die motor weg te kry, toe die polisieman ’n vuurwapen op hom rig.” Botha vertel dat die polisieman die vuurwapen na haar seun se kop gerig het waarna hy gesê het hy gaan hom skiet. Haar seun het omgedraai en is toe deur die polisiebeampte in sy skouer geskiet. “Toe die skoot klap, toe hardloop almal,” verduidelik Botha. Die polisiebeampte het eers die tieners agternagesit, maar toe bes gegee en in sy motor geklim en weggejaag. Botha se seun het toe sy ma gebel wat naby die kafee woon om hulp te ontbied. “Ek het so groot geskrik. Ek het net gesê ek is op pad. Ek het hom gaan haal en hospitaal toe geneem,” vertel sy. Die tienerseun is Sondag uit die hospitaal ontslaan. “Daardie kinders sit elke dag daar. [Die polisiebeampte] se lewe was nie in gevaar nie. Die hele storie is so sinneloos. Hy was net lus om moeilikheid te maak.” Moses Dlamini, woordvoerder van Opod, het aan Maroela Media gesê die man is later die aand by ŉ polisiestasie in Hammanskraal in hegtenis geneem toe hy ŉ saak van gepoogde kaping aanhangig wou maak. Volgens Dlamini verskyn die verdagte vandag in die hof. Die verdagte is sedert sy inhegtenisneming in polisie-aanhouding. Dit is nie duidelik of hy aansoek om borgtog sal doen nie.